《琴曲歌辞。明月引》
唐代·卢照邻

洞庭波起兮鸿雁翔，风瑟瑟兮野苍苍。
浮云卷霭，明月流光。
荆南兮赵北，碣石兮潇湘。
澄清规於万里，照离思於千行。
横桂枝於西第，绕菱花於北堂。
高楼思妇，飞盖君王。
文姬绝域，侍子他乡。
见胡鞍之似练，知汉剑之如霜。
试登高而极目，莫不变而回肠。

作者简介：卢照邻，初唐诗人。字升之，自号幽忧子，汉族，幽州范阳（治今河北省涿州市）人，其生卒年史无明载，卢照邻望族出身，曾为王府典签，又出任益州新都（今四川成都附近）尉，在文学上，他与王勃、杨炯、骆宾王以文词齐名，世称“王杨卢骆”，号为“初唐四杰”。有7卷本的《卢升之集》、明张燮辑注的《幽忧子集》存世。卢照邻尤工诗歌骈文，以歌行体为佳，不少佳句传颂不绝，如“得成比目何辞死，愿作鸳鸯不羡仙”等，更被后人誉为经典。